Komunikacija Komisije Europskom parlamentu, Europskom vijeću i Vijeću:

Ususret čvrstim trgovinskim politikama EU-a u interesu radnih mjesta i rasta

U suvremenom globalnom gospodarstvu trgovina je ključni čimbenik rasta, otvaranja radnih mjesta i konkurentnosti, a EU odlučno podupire otvoreni sustav trgovine temeljen na pravilima. Jedno od sedam radnih mjesta u europskoj proizvodnji ovisi o izvozu (više od 30 milijuna radnih mjesta, što je za dvije trećine više nego prije 15 godina), a uvoz je vrlo važan čimbenik rasta produktivnosti, dok potrošačima pruža koristi zahvaljujući većem izboru i nižim cijenama proizvoda. Proizvodnja u EU-u ovisi ne samo o uvozu energenata i sirovina nego i o uvozu dijelova, sklopova i kapitalnih dobara, kao što su strojevi. Ti proizvodi zajedno čine 80 % uvoza u EU.

Bez obzira na to, mi nismo naivni. Slobodna trgovina mora biti i poštena, a nepoštene trgovinske prakse, kao što su damping i subvencioniranje koje provode strani proizvođači i vlade, nanose ozbiljnu štetu industriji i radnicima EU-a te potkopavaju potporu slobodnoj trgovini, koja je već izložena mnogobrojnim napadima. Komisija smatra da je rješenje problema u postizanju pravednog funkcioniranja globalizacije na korist svima.

Izazov nepoštenih trgovinskih praksa trećih zemalja sve je izraženiji. Državne intervencije, masovne subvencije i politike kojima se narušavaju cijene dovele su do nastanka ogromnih prekomjernih kapaciteta i na kraju do dampinškog izvoza na tržište EU-a. Ove je godine ogroman prekomjerni kapacitet naškodio sektoru čelika u EU-u. Procjenjuje se da prekomjerni kapacitet u sektoru čelika samo u Kini iznosi oko 350 milijuna tona, što je gotovo dvostruko veće od godišnje proizvodnje u Uniji. Uvoz čelika u EU iz Kine znatno je porastao u zadnje tri godine. Tržišne cijene nekih čeličnih proizvoda pale su i za 40 % zbog naglog porasta količine, što je osobito teško pogodilo sektor čelika u kojem je od početka financijske krize izgubljeno 40 000 radnih mjesta. Prekomjerni kapacitet nastaje vrlo brzo i u drugim sektorima, primjerice u sektoru aluminija. Prekomjerni kapacitet u proizvodnji aluminija u Kini iznosi gotovo 10 milijuna tona, što je dvostruko više nego prije pet godina, a potiču ga subvencionirane cijene energenata (koji čine i do 40 % troškova proizvodnje aluminija).

Osim toga, visoke carinske pristojbe koje su uvele druge članice Svjetske trgovinske organizacije mogu dovesti do preusmjeravanja trgovine dampinškim proizvodima na tržište EU-a, što bi dodatno otežalo problem.

Suočena s ogromnim prekomjernim kapacitetima koji preplavljuju tržište EU-a, Europska komisija poduzela je dosad nezabilježen broj antidampinških i antisubvencijskih mjera. Spašeno je oko 315 000 radnih mjesta u Europi, prije svega u sektoru željeza i čelika, kemijskoj industriji i srodnim industrijama te u sektorima keramike i strojarstva. EU je samo u sektoru čelika donio 39 antidampinških i antisubvencijskih mjera radi zaštite naše čelične industrije od nepoštenog tržišnog natjecanja, od čega se 17 mjera odnosi na Kinu. Komisija u okviru postojećeg prava EU-a u potpunosti primjenjuje postojeće instrumente trgovinske zaštite, uključujući evidentiranje uvoza, povećanu transparentnost, brže uvođenje mjera te, iznimno, pokretanje postupaka na temelju prijetnje nanošenja štete.

Dosegli smo granicu onoga što se u okviru postojećeg zakonodavstva EU-a za zaštitu trgovine može poduzeti u cilju obuzdavanja vanjskog prekomjernog kapaciteta i dampinga. Kako bi se zaštitila radna mjesta u Europi i osiguralo pošteno tržišno natjecanje na otvorenim tržištima, ključno je unatoč tim globalnim izazovima osigurati učinkovitost instrumenata trgovinske zaštite EU-a. Zbog toga se mora hitno donijeti Komisijin prijedlog za modernizaciju instrumenata trgovinske zaštite iz 2013.

Osim toga, mijenja se međunarodni pravni okvir zbog skorog isteka nekih odredaba o izračunu dampinga iz protokolâ o pristupanju Kine, Vijetnama i Tadžikistana Svjetskoj trgovinskoj organizaciji. Komisija predviđa dodatne izmjene postojećeg zakonodavstva EU-a za zaštitu trgovine, uključujući novu metodologiju izračuna dampinga, čime se omogućuje djelovanje u slučaju novootkrivenih subvencija i neometan prijelaz na novonastalo stanje.

Komisija smatra da je sada nužno ažurirati, ojačati i dodatno pravno utemeljiti postojeće instrumente trgovinske zaštite EU-a.